** SINDHI HIGH SCHOOL, BENGALURU**

**ANNUAL EXAMINATION (2023-24)**

**SUBJECT – L2 - KANNADA**

**Class: VIII Marks: 80**

**Date: 21/03/2024 Reading Time: 15 mins Number of printed sides: 8 Writing Time: 3 hrs**

**ಸೂಚನೆಗಳು:**

* ಈ ಪ್ರಶ್ನೆ ಪತ್ರಿಕೆಯಲ್ಲಿ ಒಟ್ಟು 15 ಮುಖ್ಯ ಪ್ರಶ್ನೆಗಳಿರುತ್ತವೆ.
* ಈ ಪ್ರಶ್ನೆ ಪತ್ರಿಕೆಯು ಭಾಗ A ಮತ್ತು ಭಾಗ B ಎಂಬ ಭಾಗಗಳನ್ನು ಮತ್ತು A B C D ಎಂಬ ನಾಲ್ಕು ವಿಭಾಗಗಳನ್ನು ಒಳಗೊಂಡಿರುತ್ತದೆ.
* ವಿಭಾಗ A ನಲ್ಲಿ ಒಟ್ಟು 4 ಮುಖ್ಯ ಪ್ರಶ್ನೆಗಳು, 10 ಬಹು ಆಯ್ಕೆಯ ಉಪ-ಪ್ರಶ್ನೆಗಳು ಮತ್ತು ಬರವಣಿಗೆಯ 10 ಪ್ರಶ್ನೆಗಳಿರುತ್ತವೆ.
* ಭಾಗ A ಅನ್ವಯಿಕ ವ್ಯಾಕರಣದಲ್ಲಿ 10 ಬಹು ಆಯ್ಕೆಯ ಪ್ರಶ್ನೆಗಳು, 5 ಬರವಣಿಗೆಯ ಪ್ರಶ್ನೆಗಳು ಮತ್ತು ಪಠ್ಯಪೂರಕದ 5 ಬಹು ಆಯ್ಕೆ ಪ್ರಶ್ನೆಗಳಿಗೆ ಉತ್ತರಿಸಬೇಕು.
* ಭಾಗ B - ( ಬರವಣಿಗೆಯ ಕೌಶಲ್ಯ) ವಿಭಾಗ C ನ ಎಲ್ಲಾ ಪ್ರಶ್ನೆಗಳಿಗೆ ಉತ್ತರಿಸಬೇಕು.
* ಭಾಗ B (ಪಠ್ಯಗಳ ಅಧ್ಯಯನ) ಅಲ್ಲಿನ ವಿಭಾಗ – D ಯಲ್ಲಿಯ 11 ರಿಂದ 15 ಮುಖ್ಯ ಪ್ರಶ್ನೆಗಳಿಗೆ ಅಲ್ಲಿ ಕೊಟ್ಟಿರುವ ಸೂಚನೆಯಂತೆ ಉತ್ತರಿಸಬೇಕು.

|  |  |  |
| --- | --- | --- |
| **ಭಾಗ-A**  **(40 ಅಂಕಗಳು)** | **ವಾಚನ ಮತ್ತು ಗ್ರಹಿಕಾ ಕೌಶಲ್ಯ** | **20 ಅಂಕಗಳು** |
| **ಅನ್ವಯಿಕ ವ್ಯಾಕರಣ** | **15 ಅಂಕಗಳು** |
| **ಬಹು ಆಯ್ಕೆ ಪ್ರಶ್ನೆ- ಪಠ್ಯಗಳ ಅಧ್ಯಯನ** | **05 ಅಂಕಗಳು** |
| **ಭಾಗ–B**  **( 40 ಅಂಕಗಳು)** | **ಬರವಣಿಗೆ ಕೌಶಲ್ಯ** | **12 ಅಂಕಗಳು** |
| **ಪಠ್ಯಗಳ ಅಧ್ಯಯನ** | **28 ಅಂಕಗಳು** |
| **ಒಟ್ಟು ಅಂಕಗಳು** | **80 ಅಂಕಗಳು** |

**PART-A (40 ಅಂಕಗಳು)**

**SECTION-A**

**(ವಾಚನ ಮತ್ತು ಗ್ರಹಿಕಾ ಕೌಶಲ್ಯ)= 10 ಅಂಕಗಳು**

**I.ಕೆಳಗಿನ ಗದ್ಯಾಂಶವನ್ನು ಓದಿಕೊಂಡು, ಅದರ ಕೆಳಗೆ ಕೊಟ್ಟಿರುವ ಬಹು ಆಯ್ಕೆ ಪ್ರಶ್ನೆಗಳಿಗೆ ಉತ್ತರ ಬರೆಯಿರಿ. 1x5=5**

ಲಾಲ್ ಬಹಾದ್ದೂರ್ ಶಾಸ್ತ್ರಿಯವರು ಮುಘಲ್ ಸರಾಯಿ ಎಂಬ ಹಳ್ಳಿಯಲ್ಲಿ ಗಾಂಧಿ ಜಯಂತಿ ದಿನ ೧೯೦೪ರಲ್ಲಿ ಹುಟ್ಟಿದರು. ತಂದೆ ಶಾರದಾ ಪ್ರಸಾದ, ತಾಯಿ ರಾಮದುಲಾರಿ ದೇವಿ. ಒಂದು ವರ್ಷದ ಕೂಸು ಇರುವಾಗಲೇ ಲಾಲ್ ಬಹುದ್ದೂರರು ತಂದೆಯನ್ನು ಕಳೆದುಕೊಂಡರು. ಮಗುವಿನೊಡನೆ ತಾಯಿ ತನ್ನ ತಂದೆ ಹಜಾರಿಲಾಲರನ್ನು ಆಶ್ರಯಿಸಿದಳು.

ಅಜ್ಜನ ಮನೆಯಲ್ಲಿ ೧೦ ವರ್ಷ ಕಳೆಯುವ ಹೊತ್ತಿಗೆ ಲಾಲ್ ಬಹುದ್ದೂರರು ೬ನೇ ತರಗತಿ ಮುಗಿಸಿದರು. ಮುಂದಿನ ವಿದ್ಯಾಭ್ಯಾಸಕ್ಕಾಗಿ ವಾರಣಾಸಿಯ ಹರಿಶ್ಚಂದ್ರ ಪ್ರೌಢಶಾಲೆಯನ್ನು ಪ್ರವೇಶಿಸಿದರು.ಚಿಕ್ಕಂದಿನಿಂದಲೂ ಓದಾಳಿಯಾದ ಅವರಿಗೆ ಗುರು ನಾನಕರ ಪದ್ಯಗಳೆಂದರೆ ತುಂಬಾ ಇಷ್ಟ.

“ಸ್ವರಾಜ್ಯ ನಮ್ಮ ಜನ್ಮ ಸಿದ್ಧ ಹಕ್ಕು” ಎಂಬ ತಿಲಕರ ಮಾತು ಕೇಳಿದಾಗ ಹತ್ತು-ಹನ್ನೆರಡು ವಯಸ್ಸಿನ ಬಾಲಕನಾದ ಅವರ ಮೈ ಉಬ್ಬಿತು. ಗಾಂಧೀಜಿಯವರ ಭಾಷಣವು ಅವರಲ್ಲಿ ಮಿಂಚಿನ ಹೊಳೆಯನ್ನೇ ಹರಿಸಿತು. ೧೯೨೧ರ ಅಸಹಕಾರ ಆಂದೋಲನದ ಕಾಲಕ್ಕೆ ೧೭ ವಯಸ್ಸಿನ ಲಾಲ್ ಬಹುದ್ದೂರರು ಶಾಲೆ ಬಿಟ್ಟು ಹೊರಬಂದರು. ಮೆರವಣಿಗೆಯಲ್ಲಿ ಭಾಗವಹಿಸಿದ್ದಕ್ಕೆ ಅವರನ್ನು ಪೊಲೀಸರು ಬಂಧಿಸಿದರು. ಆದರೆ ಬಾಲಕನೆಂದು ಆಗಲೇ ಬಿಟ್ಟುಬಿಟ್ಟರು.

ಮುಂದೆ ೧೯೩೦ರ ಉಪ್ಪಿನ ಸತ್ಯಾಗ್ರಹದಲ್ಲಿ ಪ್ರಮುಖ ಪಾತ್ರವಹಿಸಿ ಎರಡೂವರೆ ವರ್ಷ ಸೆರೆಮನೆ ಸೇರಿದರು.ಅವರಿಗೆ ಏಳು ಬಾರಿ ಶಿಕ್ಷೆಯಾಗಿ, ಒಟ್ಟು ಒಂಭತ್ತು ವರ್ಷ ಸೆರೆಮನೆಯಲ್ಲಿ ಕಳೆದರು. ಸೆರೆಮನೆಯಲ್ಲಿಯೂ ಆದರ್ಶ ಕೈದಿ; ಶಿಸ್ತು- ಸಂಯಮ ಮಾದರಿಯದು.

ಬಹುತರ ಎಲ್ಲಾ ಆಂದೋಲನಗಳಲ್ಲಿ ಅವರು ಪ್ರಾಮಾಣಿಕವಾಗಿ ಭಾಗವಹಿಸುತ್ತಲೇ ಇದ್ದರು. ಸ್ವತಂತ್ರ ಭಾರತದಲ್ಲಿ ಆಡಳಿತ ಸಂಘಟನಾ ಚಾತುರ್ಯದಿಂದ ಕೇಂದ್ರ ಸರ್ಕಾರದಲ್ಲಿ ಒಂದಾದ ಮೇಲೊಂದು ಮಂತ್ರಿ ಪದವಿಯನ್ನು ಪಡೆದು ಸತತವಾಗಿ ೧೭ ವರ್ಷ ದಕ್ಷರಾಗಿ ಕಾರ್ಯನಿರ್ವಹಿಸುತ್ತಾ ಬಂದರು.ಆ ಬಳಿಕ ೧೯೬೪ ರಲ್ಲಿ ತೆರವಾದ ಭಾರತ ಪ್ರಧಾನಿ ಪಟ್ಟವನ್ನು ಮಹಾಸೇವೆಯೆಂದು ಹೊತ್ತರು.ಅವರ “ಜೈ ಜವಾನ್ ಜೈ ಕಿಸಾನ್” ಎಂಬ ಮಂತ್ರ ಇಂದಿಗೂ ನಿನಾದಿಸುತ್ತಿದೆ.

**ಪ್ರಶ್ನೆಗಳು**:

1.ಲಾಲ್ ಬಹದ್ದೂರ್ ಶಾಸ್ತ್ರಿ ಅವರು ತಮ್ಮ 17ನೇ ವಯಸ್ಸಿನಲ್ಲಿ ಭಾಗವಹಿಸಿದ್ದಆಂದೋಲನ\_\_\_\_\_\_\_

A)ಉಪ್ಪಿನ ಸತ್ಯಾಗ್ರಹ B)ಅಸಹಕಾರ ಆಂದೋಲನ

C) ಕ್ವಿಟ್ ಇಂಡಿಯಾ ಚಳುವಳಿ D)ರಾಷ್ಟ್ರೀಯ ಚಳುವಳಿ

2ಲಾಲ್ ಬಹದ್ದೂರ್ ಶಾಸ್ತ್ರಿ ಅವರು ಹುಟ್ಟಿದ್ದು\_\_\_\_\_\_\_

A) 2.10.1904 B) 10.2.1904 C) 2.101940 D) 2.10.1604

3. “ಸ್ವರಾಜ್ಯ ನಮ್ಮ ಜನ್ಮ ಸಿದ್ಧ ಹಕ್ಕು” ಎಂದು ಹೇಳಿದವರು\_\_\_\_\_\_\_

A)ಲಾಲ್ ಬಹದ್ದೂರ್ ಶಾಸ್ತ್ರಿ B) ತಿಲಕ್ C) ಗೋಖಲೆ D) ಗಾಂಧೀಜಿ

4.ಶಾಸ್ತ್ರಿಯವರು ಭಾರತದ \_\_\_\_\_\_\_ ಪಟ್ಟವನ್ನು ಮಹಾಸೇವೆ ಎಂದು ಹೊತ್ತರು.

A) ರಾಷ್ಟ್ರಪತಿ B) ನ್ಯಾಯಾಧೀಶ C) ಪ್ರಧಾನಿ D) ರಾಜ್ಯಪಾಲ

5. ಲಾಲ್ ಬಹದ್ದೂರರು ಮುಂದಿನ ವಿದ್ಯಾಭ್ಯಾಸಕ್ಕಾಗಿ\_\_\_\_\_\_\_ಗೆ ಹೋದರು.

A) ಬನವಾಸಿ B) ವಾರಂಗಲ್ C) ವಾತಾಪಿ D) ವಾರಣಾಸಿ

**II.ಕೆಳಗಿನ ಗದ್ಯಾಂಶವನ್ನು ಓದಿಕೊಂಡು, ಅದರ ಕೆಳಗೆ ಕೊಟ್ಟಿರುವ ಬಹು ಆಯ್ಕೆ ಪ್ರಶ್ನೆಗಳಿಗೆ ಉತ್ತರ ಬರೆಯಿರಿ. 1x5=5**

ಶ್ರೀ ಕೃಷ್ಣದೇವರಾಯನು ವಿಜಯನಗರ ಸಾಮ್ರಾಜ್ಯವನ್ನು ಆಳುತ್ತಿದ್ದ ಕಾಲ ಆತನ ಆಸ್ಥಾನದಲ್ಲಿ ಒಂಬತ್ತು ಮಂದಿ ಮಹಾ ಪಂಡಿತರಿದ್ದರು. ಅವರನ್ನು ನವರತ್ನಗಳೆಂದು ಕರೆಯುತ್ತಿದ್ದರು. ಆ ಒಂಬತ್ತು ಮಂದಿಯಲ್ಲಿ ರಾಮಕೃಷ್ಣನೂ ಒಬ್ಬ.

ರಾಮಕೃಷ್ಣನು ಆಂಧ್ರ ಪ್ರದೇಶದ ಗ್ರಾಮದವನಾಗಿದ್ದರಿಂದ ಎಲ್ಲರೂ ಅವನನ್ನು ತೆನಾಲಿರಾಮಕೃಷ್ಣ ಎಂದೇ ಕರೆಯುತ್ತಿದ್ದರು.ರಾಮಕೃಷ್ಣ ಮಹಾ ಪಂಡಿತನಾಗಿದ್ದ. ಮಹಾ ಹಾಸ್ಯಗಾರನೂ ಆಗಿದ್ದ. ಅವನ ಹೆಸರಿನಲ್ಲಿ ಬೇಕಾದಷ್ಟು ಕಥೆಗಳಿವೆ. ಆ ಎಲ್ಲಾ ಕಥೆಗಳಲ್ಲೂ ಅವನ ಜಾಣತನ, ಹಾಸ್ಯ ತುಂಬಿ ತುಳುಕುತ್ತದೆ. ಅವನು ತನಗೆ ಎಂತಹ ಅಪಾಯ ಬಂದರೂ ತನ್ನ ಪಾಂಡಿತ್ಯ ಹಾಗೂ ಉಪಾಯಗಳನ್ನು ಬಳಸಿ ಅದರಿಂದ ಪಾರಾಗಿ ಬಿಡುತ್ತಿದ್ದ. ಆದ್ದರಿಂದ ಅವನನ್ನು ‘ವಿಕಟಕವಿ’ ಎಂದು ಕರೆಯುತ್ತಿದ್ದರು. ಅವನು ಆ ಹೆಸರಿನಿಂದ ಪ್ರಸಿದ್ಧಿಗೂ ಬಂದಿದ್ದ. ತೆನಾಲಿ ರಾಮಕೃಷ್ಣನು ಹೇಗೆ ವಿಕಟಕವಿಯಾಗಿ ಪ್ರಸಿದ್ಧಿಗೆ ಬಂದ ಎನ್ನುವುದಕ್ಕೆ ಒಂದು ಕಥೆ ಇದೆ.

ಒಮ್ಮೆ ಮಹಾತ್ಮರೊಬ್ಬರು ಹೇಳಿದಂತೆ ತೆನಾಲಿ ರಾಮಕೃಷ್ಣನು ಪ್ರತಿದಿನವೂ ಸ್ನಾನ ಮಾಡಿ ಕಾಳಿಕಾದೇವಿಯ ಮಂದಿರಕ್ಕೆ ಹೋಗಿ ದೇವೀವಿಗ್ರಹದ ಮುಂದೆ ಕುಳಿತು ಆತ ಹೇಳಿಕೊಟ್ಟ ಮಂತ್ರವನ್ನು ಭಕ್ತಿಯಿಂದ ಹೇಳುತ್ತಿದ್ದನು. ಮುಂದೆ ಒಂದು ದಿನ ದೇವಿಯು ಪ್ರತ್ಯಕ್ಷಳಾಗಿ ಅವನನ್ನು ಪ್ರೀತಿಯಿಂದ ಮಾತನಾಡಿಸಿ ಆಶೀರ್ವದಿಸಿದಳು. ಬಳಿಕ ಆಕೆಯು ಒಂದು ಹಾಲಿನ ಬಟ್ಟಲು ಮತ್ತು ಒಂದು ಮೊಸರಿನ ಬಟ್ಟಲನ್ನು ಅವನ ಮುಂದೆ ಹಿಡಿದಳು. “ಎಲೈ ರಾಮಕೃಷ್ಣನೆ, ಈ ಬಟ್ಟಲಿನಲ್ಲಿರುವ ಹಾಲು ಕುಡಿದರೆ ನೀನು ಮಹಾಪಂಡಿತ ನಾಗುವೆ, ಈ ಬಟ್ಟೆಯಲ್ಲಿರುವ ಮೊಸರು ಕುಡಿದರೆ ನೀನು ಮಹಾ ಶ್ರೀಮಂತನಾಗುವೆ. ಇವೆರಡರಲ್ಲಿ ನಿನಗೆ ಯಾವುದು ಬೇಕೋ ಅದನ್ನು ತೆಗೆದುಕೋ” ಎಂದಳು.

ಆಗ ಮಹಾ ಬುದ್ಧಿವಂತನಾದ ರಾಮಕೃಷ್ಣನು ಒಂದು ಕ್ಷಣ ಯೋಚನೆ ಮಾಡಿದ. ಆನಂತರ ದೇವಿಯ ಕೈಯಲ್ಲಿದ್ದ ಎರಡೂ ಬಟ್ಟಲನ್ನು ತೆಗೆದುಕೊಂಡು ಗಟಗಟನೆ ಕುಡಿದು ಬಿಟ್ಟ. ಇದರಿಂದ ದೇವಿಗೆ ಕೋಪ ಬಂದು ಆಕೆಯು “ಎಲವೋ ರಾಮಕೃಷ್ಣ , ಎರಡೂ ಬಟ್ಟಲು ಗಳನ್ನು ಏಕೆ ತೆಗೆದುಕೊಂಡೆ?”ಎಂದು ರೇಗಿದಳು. ಅದಕ್ಕೆ ಅವನು “ಹೇ ಮಾತೆ, ದಯವಿಟ್ಟು ಕೋಪಿಸಿಕೊಳ್ಳಬೇಡ. ಈ ಮನುಷ್ಯ ಲೋಕದಲ್ಲಿ ನೆಮ್ಮದಿಯಿಂದಲೂ, ಗೌರವದಿಂದಲೂ ಬಾಳಬೇಕಾದರೆ ಪಾಂಡಿತ್ಯ, ಹಣ ಎರಡೂ ಬೇಕಾಗುತ್ತದೆ. ಆದ್ದರಿಂದಲೇ ಹೀಗೆ ಮಾಡಿದೆ” ಎಂದು ಉತ್ತರಿಸಿದ.

ಅವನ ಜಾಣತನದ ಉತ್ತರವನ್ನು ಕೇಳಿ ಕಾಳಿಕಾ ಮಾತೆಯ ಕೋಪವು ಕರಗಿತು. ಆಗ ಆಕೆಯು “ಎಲೈ ರಾಮಕೃಷ್ಣನೇ, ನೀನು ನನ್ನ ಕೃಪೆಯಿಂದ ಮುಂದೆ ಉತ್ತಮ ಸ್ಥಾನದಲ್ಲಿದ್ದು ಸುಖಪಡುತ್ತೀಯೆ. ಆದರೆ ನೀನು ನನ್ನ ಆದೇಶವನ್ನು ಮೀರಿದ್ದಕ್ಕೆ ವಿಕಟ ಬುದ್ಧಿಯವನೂ ಆಗಿರುತ್ತೀಯೆ”ಎಂದು ಹೇಳಿ ಮಾಯವಾದಳು. ಮುಂದೆ ರಾಮಕೃಷ್ಣನು ವಿಜಯನಗರದ ಶ್ರೀಕೃಷ್ಣದೇವರಾಯನ ಆಸ್ಥಾನದಲ್ಲಿ ಸೇರಿಕೊಂಡು ವಿಕಟಕವಿಯಾಗಿ ಪ್ರಸಿದ್ಧಿಯಾದನು.

**ಪ್ರಶ್ನೆಗಳು:**

1. ರಾಮಕೃಷ್ಣನು —---ಪ್ರಸಿದ್ಧಿಗೆ ಬಂದನು.

1. ಅರಸನಾಗಿ B)ನಾಟಕಕಾರನಾಗಿ C) ವಿಕಟಕವಿಯಾಗಿ D)ಲೇಖಕನಾಗಿ

2.ದೇವಿಯು \_\_\_\_\_\_\_\_\_ ಬಟ್ಟಲುಗಳನ್ನು ಹಿಡಿದಿದ್ದಳು.

1. ಹಾಲು -ಜೇನು B)ಹಾಲು- ಮೊಸರು C)ಮೊಸರು-ತುಪ್ಪ D)ಸಕ್ಕರೆ- ತುಪ್ಪ

3.ರಾಮಕೃಷ್ಣನು —----- ಆಸ್ಥಾನದಲ್ಲಿದ್ದನು.

A) ಕೃಷ್ಣರಾಜ ಒಡೆಯರ B) ಮಯೂರವರ್ಮನ

C) ವಿಕ್ರಮಾದಿತ್ಯನ D) ಶ್ರೀ ಕೃಷ್ಣದೇವರಾಯರ

4. ದೇವಿಯು ಕೋಪಗೊಳ್ಳಲು ಕಾರಣ ರಾಮಕೃಷ್ಣನು—-----

A) ಅವಳ ಆದೇಶವನ್ನು ಮೀರಿದ್ದು B) ಅವಳನ್ನು ರೇಗಿಸಿದ್ದು

C) ಅವಳಿಗೆ ಕೊಟ್ಟ ಉತ್ತರ D) ಅವಳ ಮಂತ್ರವನ್ನು ಪಠಿಸಿದ್ದು

5. ಮನುಷ್ಯ ಲೋಕದಲ್ಲಿ ನೆಮ್ಮದಿಯಿಂದ ಬಾಳಬೇಕಾದರೆ —----ಬೇಕಾಗುತ್ತದೆ ಎಂದು

ರಾಮಕೃಷ್ಣನು ಹೇಳಿದನು.

1. ಹಣ- ಆಸ್ತಿ B)ಆರೋಗ್ಯ- ಹಣ C)ಪಾಂಡಿತ್ಯ- ಹಣ D)ಧೈರ್ಯ- ಸಂಪತ್ತು

**III.ಕೆಳಗೆ ಕೊಟ್ಟಿರುವ ಎನ್.ಎಸ್.ಲಕ್ಷ್ಮೀನಾರಾಯಣ ಭಟ್ಟರವರ ‘ಸಾರ್ಥಕ ಬದುಕಿನ ಸಾಧಕ’ ಎಂಬ ಪಠಿತ ಗದ್ಯಭಾಗವನ್ನು ಓದಿಕೊಂಡು, ಅದರ ಕೆಳಗೆ ಕೊಟ್ಟಿರುವ ಪ್ರಶ್ನೆಗಳಿಗೆ ಉತ್ತರಿಸಿ.**

**1x5=5**

ಡಿವಿಜಿ ಅವರ ಹುಟ್ಟೂರು ಕೋಲಾರ ಜಿಲ್ಲೆಗೆ ಸೇರಿದ ಮುಳಬಾಗಿಲು. ಅವರದು ವೇದ ಶಾಸ್ತ್ರ ಸಂಪನ್ನರಾದ ಹಿರಿಯರಿದ್ದ ಕುಟುಂಬ. ಅವರ ತಂದೆ ವೆಂಕಟರಮಣಯ್ಯ, ತಾಯಿ ಅಲಮೇಲಮ್ಮ. ಡಿವಿಜಿ ಅವರ ಮನಸ್ಸಿನ ಮೇಲೆ ಪ್ರಭಾವ ಬೀರಿದ ವ್ಯಕ್ತಿಗಳು ಇಬ್ಬರು. ಒಬ್ಬರು ಅವರ ಅಜ್ಜಿ, ಎಂದರೆ ತಾಯಿಯ ತಾಯಿ ಸಾಕಮ್ಮ. ಮಹರ್ಷಿಪ್ರಾಯರಾದ ಚೇತನ ಎಂದು ಡಿವಿಜಿ ಅವರನ್ನು ವರ್ಣಿಸಿದ್ದಾರೆ. ಇನ್ನೊಬ್ಬರು ಅವರ ಸೋದರಮಾವ ತಿಮ್ಮಪ್ಪ. ಪ್ರಸಿದ್ಧ ಕೃತಿಯಾದ ಮಂಕುತಿಮ್ಮನ ಕಗ್ಗದಲ್ಲಿ ತಿಮ್ಮ ಅವರ ಹೃದಯಸ್ಪರ್ಶಿಯಾದ ಚಿತ್ರಣವಿದೆ. ಆ ಚಿತ್ರಣಕ್ಕೆ ಆಧಾರವಾದ ವ್ಯಕ್ತಿತ್ವ ಈ ತಿಮ್ಮಪ್ಪನವರದೇ.

ಡಿವಿಜಿ ಮುಳಬಾಗಿಲಿನ ಆಂಗ್ಲೋ ವರ್ನಾಕ್ಯುಲರ್ ಶಾಲೆಯಲ್ಲಿ ಲೋವರ್ ಸೆಕೆಂಡರಿ ಶಿಕ್ಷಣವನ್ನು ಪೂರ್ಣಗೊಳಿಸಿದರು. ಮುಂದಿನ ಓದಿಗೆ ಬೇರೆ ಊರಿಗೇ ಹೋಗಬೇಕು; ಆದರೆ ಹಣದ ಅನುಕೂಲವಿಲ್ಲ. ಓದು ಇಲ್ಲಿಗೆ ಸಾಕು ಎಂದು ತಂದೆ, ಅಜ್ಜಿ ತೀರ್ಮಾನಿಸಿದರು. ಆದರೆ ಡಿವಿಜಿ ಅವರ ಭಾಗ್ಯ ಎಂಬಂತೆ ಅವರ ಸಹಾಯಕ್ಕೆ ಬಂದವನು ರಸೂಲ್ ಖಾನ್. ಆತನೊಬ್ಬ ಬಂಡಿ ಹೊಡೆಯುವ ವ್ಯಕ್ತಿ. ಬಡವ, ಪ್ರಾಮಾಣಿಕ. ಡಿವಿಜಿಯವರ ತಂದೆಗೆ ಬೇಕಾಗಿದ್ದವನು. “ಗುಂಡಣ್ಣ ತುಂಬ ಚುರುಕಾದ ಹುಡುಗ. ಅವನು ಮುಂದೆ ಓದಲೇಬೇಕು”, ಅಂತ ರಸೂಲ್ ಖಾನ್ ಹಟ ಹಿಡಿದು ಬಿಟ್ಟ. “ನೀವೆಲ್ಲ ಏನಾದರು ಹೇಳಿ. ಅವನನ್ನು ನನ್ನ ಬಂಡಿಯಲ್ಲಿ ಕೂರಿಸಿಕೊಂಡು ಬೌರಿಂಗ್ ಪೇಟೆ (ಬಂಗಾರಪೇಟೆ)ಗೆ ಹೋಗ್ತೀನಿ. ಬೆಂಗಳೂರಿನ ರೈಲಿನಲ್ಲಿ ಕೂರಿಸಿ ಟಿಕೆಟ್ ಕೊಡಿಸಿ, ಒಂದು ರೂಪಾಯಿ ಕೈ ಖರ್ಚಿಗೆ ಕೊಟ್ಟುಬಿಡ್ತೀನಿ. ಅವನ ಓದು ಮಾತ್ರ ನಡಿಲೇಬೇಕು”. ರಸೂಲ್ ಖಾನ್ ನ ಈ ನಿರ್ಧಾರ ಎಲ್ಲರನ್ನೂ ದಂಗುಬಡಿಸಿತು. ಎಲ್ಲ ಅವನು ಹೇಳಿದಂತೆಯೇ ನಡೆಯಿತು. ಡಿವಿಜಿ ಬೆಂಗಳೂರನ್ನುಕಂಡದ್ದು ಹೀಗೆ ರಸೂಲ್ ಖಾನನ ದಯೆಯಿಂದ.

**ಪ್ರಶ್ನೆಗಳು:**

1. ಡಿವಿಜಿ ಅವರ ಮನಸ್ಸಿನ ಮೇಲೆ ಪ್ರಭಾವ ಬೀರಿದ ಆ ಇಬ್ಬರು ವ್ಯಕ್ತಿಗಳ ಹೆಸರು ತಿಳಿಸಿ.

2. ಡಿವಿಜಿ ಅವರನ್ನು ವಿದ್ಯಾಭ್ಯಾಸಕ್ಕಾಗಿ ಬೆಂಗಳೂರಿಗೆ ಕಳುಹಿಸಿದವರು ಯಾರು?

3.ಮುಳಬಾಗಿಲು ಯಾವ ಜಿಲ್ಲೆಗೆ ಸೇರಿದೆ?

4.ಡಿವಿಜಿಯವರ ಪ್ರಸಿದ್ಧ ಕೃತಿ ಯಾವುದು?

5. ಡಿವಿಜಿಯವರು ಲೋವರ್ ಸೆಕೆಂಡರಿ ಶಿಕ್ಷಣವನ್ನು ಪಡೆದ ಶಾಲೆಯ ಹೆಸರೇನು?

**IV ಕೆಳಗೆ ಕೊಟ್ಟಿರುವ ‘ವಚನಾಮೃತ’ ಎಂಬ ಪಠಿತ ಪದ್ಯಭಾಗವನ್ನು ಓದಿಕೊಂಡು, ಅದರ ಕೆಳಗೆ ಕೊಟ್ಟಿರುವ ಪ್ರಶ್ನೆಗಳಿಗೆ ಉತ್ತರಿಸಿ. 1x5=5**

ಕೃತಯುಗದಲ್ಲಿ ಶ್ರೀ ಗುರು ಶಿಷ್ಯಂಗೆ ಬಡಿದು ಬುದ್ದಿಯ

ಕಲಿಸಿದರೆ, ಆಗಲಿ ಮಹಾ ಪ್ರಸಾದವೆಂದನಯ್ಯ

ತ್ರೇತಾಯುಗದಲ್ಲಿ ಶ್ರೀ ಗುರು ಶಿಷ್ಯಂಗೆ ಬೈದು ಬುದ್ದಿಯ

ಕಲಿಸಿದರೆ, ಆಗಲಿ ಮಹಾಪ್ರಸಾದ ವೆಂದೆನಯ್ಯ

ದ್ವಾಪರಯುಗದಲ್ಲಿ ಶ್ರೀಗುರುವು ಶಿಷ್ಯಂಗೆ ಝಂಕಿಸಿ ಬುದ್ಧಿಯ

ಕಲಿಸಿದರೆ, ಆಗಲಿ ಮಹಾಪ್ರಸಾದವೆಂದೆನಯ್ಯ

ಕಲಿಯುಗದಲ್ಲಿ ಶ್ರೀ ಗುರು ಶಿಷ್ಯನಿಗೆ ವಂದಿಸಿ ಬುದ್ಧಿಯ

ಕಲಿಸಿದರೆ, ಆಗಲಿ ಮಹಾಪ್ರಸಾದವೆಂದೆನಯ್ಯ

ಗುಹೇಶ್ವರ, ನಿಮ್ಮ ಕಾಲದ ಕಟ್ಟಳೆಯ ಕಲಿತನಕ್ಕೆ ನಾ ಬೆರಗಾದೆನು.

-ಅಲ್ಲಮ ಪ್ರಭು

ಕಾಯಕದಲ್ಲಿ ನಿರತನಾಡೆ

ಗುರುದರ್ಶನವಾದಡೂ ಮರೆಯಬೇಕು;

ಲಿಂಗಪೂಜೆಯಾದಡೂ ಮರೆಯಬೇಕು

ಜಂಗಮ ಮುಂದೆ ನಿಂತಿದ್ದಡೂ ಹಂಗ ಹರಿಯಬೇಕು

ಕಾಯಕವೇ ಕೈಲಾಸವಾದ ಕಾರಣ

ಅಮರೇಶ್ವರ ಲಿಂಗವಾಯಿತ್ತಾದಡೂ ಕಾಯಕದೊಳಗು

-ಆಯ್ದಕ್ಕಿ ಮಾರಯ್ಯ

ಕಾಗೆಯಮರಿ ಕೋಗಿಲೆಯಾಗಬಲ್ಲುದೆ?

ಆಡಿನಮರಿ ಆನೆಯಾಗಬಲ್ಲದೆ?

ಸೀಳ(ಳು) ನಾಯಿ ಸಿಂಹದ ಮರಿಯಾಗಬಲ್ಲುದೆ?

ಅರಿವು ಆಚಾರ ಸಮ್ಯಜ್ಞಾನವನರಿಯದೆ

ನಾಮವ ಹೊತ್ತುಕೊಂಡು ತಿರುಗುವ ಗಾವಿಲರ

ಮುಖವ ನೋಡಲಾಗದು ಅಮುಗೇಶ್ವರಾ.

-ಅಮುಗೆರಾಯಮ್ಮ

**ಪ್ರಶ್ನೆಗಳು:**

1. ದ್ವಾಪರಯುಗದಲ್ಲಿ ಶ್ರೀ ಗುರುವು ಶಿಷ್ಯನಿಗೆ ಹೇಗೆ ಬುದ್ಧಿ ಕಲಿಸುತ್ತಿದ್ದರು?

2. ಆಡಿನಮರಿ ಏನಾಗಲು ಸಾಧ್ಯವಿಲ್ಲ?

3. ಆಯ್ದಕ್ಕಿ ಮಾರಯ್ಯನ ಪ್ರಕಾರ ಕೈಲಾಸ ಯಾವುದು?

4. ಯಾರ ಮುಖವನ್ನು ನೋಡಲಾಗದು?

5.‘ಗುಹೇಶ್ವರ’ ಎಂಬುದು ಯಾರ ಅಂಕಿತನಾಮವಾಗಿದೆ?

**SECTION - B**

**(ಅನ್ವಯಿಕ ವ್ಯಾಕರಣ ಮತ್ತು ಪಠ್ಯಪೂರಕ ಅಧ್ಯಯನ)= 2೦ ಅಂಕಗಳು**

**V. ಕೆಳಗಿನ ಪ್ರತಿಯೊಂದು ಪ್ರಶ್ನೆಗೂ ನಾಲ್ಕು ಉತ್ತರಗಳನ್ನು ಕೊಡಲಾಗಿದೆ. ಅವುಗಳಲ್ಲಿ**

**ಸರಿಯಾದ ಪದವನ್ನು ಆರಿಸಿ ಬರೆಯಿರಿ. 1x10=10**

1. ಕೆಳಗೆ ಕೊಟ್ಟಿರುವ ಸಂಧಿ - ಸಂಧಿ ಪದಗಳನ್ನು ಹೊಂದಿಸಿ ಬರೆಯಿರಿ.

a.ಮಂತ್ರೋಪದೇಶ ೧. ಆದೇಶ ಸಂಧಿ

b.ಎಳೆಗರು ೨. ಜಸ್ತ್ವ ಸಂಧಿ

c.ಚಕ್ರಾಧಿಪತಿ ೩. ಗುಣ ಸಂಧಿ

d.ಸದ್ಧರ್ಮ ೪. ಸವರ್ಣ ದೀರ್ಘ ಸಂಧಿ

1. a - ೪ , b - ೨ , c - ೧ d - ೩
2. a - ೧ , b - ೩ , c - ೨ d - ೪
3. a - ೩ , b - ೧ , c - ೪ , d - ೨
4. a - ೨ , b - ೪, c - ೧ , d - ೩

2. ‘ **ದೊರೆ’** ಈ ಪದದ ನಾನಾರ್ಥ—---

A)ಅರಸ - ದ್ವಾರ B) ರಾಜ - ಸಿಗುವುದು C) ಸಿಗು- ದೊರಕು D) ಒಡೆಯ - ಇರುವಿಕೆ

3. **‘ಹುಡುಗನಿಂದ’** ಈ ಪದವು ತೃತೀಯ ವಿಭಕ್ತಿಯಾದರೆ **‘ರಾಮನ’** ಪದವು ಈ ವಿಭಕ್ತಿಯಾಗಿದೆ.

A) ಪ್ರಥಮಾ B )ದ್ವಿತೀಯಾ C )ಚತುರ್ಥೀ D) ಷಷ್ಠೀ

4. **ಶಾಲೆ, ಪರ್ವತ** - ಪದಗಳು ಈ ನಾಮ ವಾಚಕಕ್ಕೆ ಸೇರಿದೆ.

A)ರೂಢನಾಮ B)ಅಂಕಿತನಾಮ C)ಅನ್ವರ್ಥನಾಮ D)ಸರ್ವನಾಮ

**5.‘ಬಾವನ್ನ’** ಈ ಪದದ ಸಮಾನಾರ್ಥಕ ಪದವಿದು:

A)ಮೃಷ್ಟಾನ್ನ B)ಸುಗಂಧ C)ಶ್ರೀಗಂಧ D)ಭಕ್ಷ- ಭೋಜನ

6. ‘**ಆಚಾರ - ವಿಚಾರ’** ಈ ಪದವು ಯಾವ ವ್ಯಾಕರಣಾಂಶಕ್ಕೆ ಉದಾಹರಣೆಯಾಗಿದೆ.

A)ದ್ವಿರುಕ್ತಿ B)ನುಡಿಗಟ್ಟು C)ಜೋಡಿಪದ D) ಅನುಕರಣಾವ್ಯಯ

7. **‘ದಯೆ’** - ಈ ಪದದ ವಿರುದ್ಧ ಪದವಿದು:

A)ಸಹೃದಯೆ B)ದುರ್ದಯೆ C)ನಿರ್ದಯೆ D)ಅದಯೆ

8. ಕೆಳಗೆ ಕೊಟ್ಟಿರುವ ತತ್ಸಮ - ತದ್ಭವಗಳ ಸರಿಯಾದ ರೂಪವನ್ನು ಗುರುತಿಸಿ:

a.ವಿದ್ಯೆ – ಬಿಜ್ಜೆ b.ಕಾರ್ಯ - ಕಬ್ಬ

c.ಪ್ರಸಾದ – ಹಸಾದ d. ಭೂಮಿ - ಭೂವಿ

A) a ಮತ್ತು c B) b ಮತ್ತು d C) c ಮತ್ತು b D) a ಮತ್ತು d

**9.ಬೇಡುತ್ತಾಳೆ** - ಈ ಪದದ ಧಾತು ರೂಪ:

A)ಬೇಡ B) ಬೇಡು C)ಬೇಡಿ D)ಬೇಡುತ್ತಾ

10. ಈ ಕೆಳಗಿನ ಪದಗಳಲ್ಲಿ ಗುಂಪಿಗೆ ಸೇರದ ಪದವನ್ನು ಗುರುತಿಸಿ.

A) ಈಗೀಗ B)ಹೌಹೌದು C)ಮತ್ತೊಮ್ಮೆ D)ಅಲ್ಲಲ್ಲಿ

**VI. ಕೆಳಗಿನವುಗಳನ್ನು ಸೂಚನೆಯಂತೆ ಬರೆಯಿರಿ. 1x5=5**

**1**.ಮನೆಯ ಮುಂದೆ ರಂಗೋಲಿ ಹಾಕುತ್ತಾರೆ (ಈ ವಾಕ್ಯವನ್ನು ಭವಿಷ್ಯತ್ಕಾಲದಲ್ಲಿ ಬರೆಯಿರಿ)

2. ಅಬ್ಬಬ್ಬಾ ಹುಲಿಯ ಘರ್ಜನೆ ಭಯಂಕರವಾಗಿದೆ ಅಲ್ಲವೇ( ಸೂಕ್ತ ಲೇಖನ ಚಿಹ್ನೆಯನ್ನು ಬಳಸಿ

ಬರೆಯಿರಿ)

**3**. ಆಪತ್ತಿಗೆ ಆದವನೇ ನೆಂಟ (ಈ ಗಾದೆ ಮಾತಿನ ಅರ್ಥವನ್ನು ಬರೆಯಿರಿ)

4. ಮಸಿ ಹಚ್ಚು (ಈ ನುಡಿಗಟ್ಟನ್ನು ಬಳಸಿ ಸ್ವಂತ ವಾಕ್ಯ ಮಾಡಿ)

5. ಅಧ್ಯಕ್ಷರು ವಿಶ್ವ ಪರಿಸರ ದಿನಾಚರಣೆಯಂದು ಭಾಷಣ ಮಾಡಿದರು. (ಈ ವಾಕ್ಯದಲ್ಲಿರುವ

ಕರ್ತೃ ಮತ್ತು ಕ್ರಿಯಾಪದವನ್ನು ಗುರುತಿಸಿ)

**VII. ಕೆಳಗಿನ ಪ್ರತಿಯೊಂದು ಪ್ರಶ್ನೆಗೂ ನಾಲ್ಕು ಉತ್ತರಗಳನ್ನು ಕೊಡಲಾಗಿದೆ. ಅವುಗಳಲ್ಲಿ ಸರಿಯಾದ ಪದವನ್ನು ಆರಿಸಿ ಬರೆಯಿರಿ. 1x5=5**

1.ಕೆಡೆನುಡಿವ, ಕೆಡೆ ಬಗೆವ ಕೆಡುಕು ಜನರಿಗೆ ಕವಿಯು ಇದನ್ನು ಕೊಡುವೆನೆಂದಿದ್ದಾರೆ:

1. ವೀಳೆಯವನು B) ಶಿಕ್ಷೆಯನ್ನು C) ಏಟನ್ನು D) ಭೋಜನವನ್ನು

2.’ಸಾರ್ಥಕ’ ಪದ್ಯದಿಂದ ನಾವು ಈ ಗುಣವನ್ನು ಕಲಿಯುತ್ತೇವೆ:

A)ಸ್ವಾರ್ಥವನ್ನು B) ಪ್ರಾಮಾಣಿಕತೆಯನ್ನು

C) ಪರೋಪಕಾರವನ್ನು D)ಸತ್ಯತೆಯನ್ನು

3.ರಾವಣನ ತಾಯಿಯ ಹೆಸರು:

A)ಕೌಸಲ್ಯಾದೇವಿ B)ಕಾಮಾಕ್ಷಿದೇವಿ C)ಕೈಕಸಾದೇವಿ D)ಕಸ್ತೂರಿದೇವಿ

4.ವಟುವಿನ ತಂದೆ- ತಾಯಿ:

A)ವಿಷ್ಣು- ಲಕ್ಷ್ಮಿ B)ಪರಮೇಶ್ವರ- ಶಾಂಭವಿ

C)ಬ್ರಹ್ಮ- ಸರಸ್ವತಿ D)ಶಿವ-ಶಾರದೆ

5.ಲೇಖಕರು ಬೆಂಗಳೂರಿನಲ್ಲಿ ಉಳಿದುಕೊಳ್ಳುತ್ತಿದ್ದುದು ಇಲ್ಲಿ:

A)ನ್ಯಾಷನಲ್ ಕಾಲೇಜಿನ ಹಿಂಬದಿಯಲ್ಲಿ B)ನ್ಯಾಷನಲ್ ಇನ್ಸ್ಟಿಟ್ಯೂಟ್ ನಲ್ಲಿ

C)ನ್ಯಾಷನಲ್ ಕಾಲೇಜಿನ ಹಾಸ್ಟೆಲಿನಲ್ಲಿ D)ನ್ಯಾಷನಲ್ ಹೈವೇ ಬಳಿ

**ಭಾಗ-B (40 ಅಂಕಗಳು)**

**SECTION - C**

**ಬರವಣಿಗೆ ಕೌಶಲ್ಯ (12 ಅಂಕಗಳು)**

**VIII. ಸುಳಿವು ಪದಗಳಿಂದ ಗದ್ಯಭಾಗವನ್ನು ಪೂರ್ಣಗೊಳಿಸಿ. ½ x8=4**

**(ಸುಳಿವು ಪದಗಳು** : ಅಗತ್ಯವಿರುವವರಿಗೆ ,ಖರ್ಚು **,**ಅಷ್ಟನ್ನು**,** ಆಹಾರ **,ನಾಳೆಗಾಗಿ,**

ಪುಸ್ತಕಗಳನ್ನು ,ಸಹಾಯ ,ಅಭ್ಯಾಸ )

ಉಳಿತಾಯ ಮಾಡುವುದು ಒಳ್ಳೆಯ ಅಭ್ಯಾಸ. ಉಳಿತಾಯ ಎಂದರೆ ಎಷ್ಟು ಬೇಕೋ

**-----------** ಬಳಸಿ, ಉಳಿದುದ್ದನ್ನು **-------------**ಇಡುವುದು ಎಂದರ್ಥ. ಅದು ಹಣ ಮಾತ್ರವೇ ಅಲ್ಲ ನೀರು, **--------------** ಪದಾರ್ಥಗಳು, ಕರೆಂಟು ಮುಂತಾದವು.

­­­­­­­­ಅಪ್ಪ - ಅಮ್ಮ ,ಮನೆಗೆ ಬಂದ ನೆಂಟರು ಕೊಡುವ ಹಣವನ್ನು ಅಗತ್ಯವಿಲ್ಲದೆ –­­­­­­­­­**--------------**ಮಾಡುವ ಬದಲು ಉಳಿಸಿ ಅದರಿಂದ ಅಗತ್ಯವಿರುವ ಒಳ್ಳೆಯ ವಸ್ತುಗಳನ್ನು ಕೊಳ್ಳಬಹುದು .ಏಕೆಂದರೆ ಪ್ರತಿಯೊಂದು ರೂಪಾಯಿಗೂ ಬೆಲೆ ಇರುತ್ತದೆ.

ಮಕ್ಕಳು ಶಾಲೆಯ **-----------** ಹರಿದು ಅಥವಾ ಗೀಚಿ ಹಾಳು ಮಾಡುತ್ತಾರೆ. ಅಲ್ಲದೆ ಪೆನ್ನು,ಪೆನ್ಸಿಲ್ ಗಳನ್ನು ಮುರಿದು ಹಾಳು ಮಾಡುತ್ತಾರೆ. ಆದರೆ ಇದು ಕೆಟ್ಟ­­­­­­­­­**---------** ಹೀಗೆ ಮಾಡದೆ ನಾವು ಯಾವುದೇ ವಸ್ತುವನ್ನು ಅಗತ್ಯವಿರುವಷ್ಟು ಮಾತ್ರ ಬಳಸಿ ಉಳಿದಿದ್ದನ್ನು **--------------** ಕೊಟ್ಟರೆ ಬೇರೆಯವರಿಗೆ ­­­­­­­­­**--------------** ಮಾಡಿದಂತಾಗುತ್ತದೆ.

**IX. ನೀವು ಮಾಡಿಕೊಂಡ ಪರೀಕ್ಷಾ ಸಿದ್ಧತೆಯನ್ನು ಕುರಿತು ನಿಮ್ಮ ತಂದೆ/ತಾಯಿಗೆ ಒಂದು ಪತ್ರ ಬರೆಯಿರಿ. 4**

**X. ಕೆಳಗೆ ಕೊಟ್ಟಿರುವ ವಿಷಯಗಳಲ್ಲಿ ಯಾವುದಾದರೂ ಒಂದನ್ನು ಕುರಿತು ಪ್ರಬಂಧ ಬರೆಯಿರಿ. 4**

1.ಭಾವೈಕ್ಯತೆಯನ್ನು ಮೂಡಿಸುವಲ್ಲಿ ರಾಷ್ಟ್ರೀಯ ಹಬ್ಬಗಳ ಪಾತ್ರ

2.ತ್ಯಾಜ್ಯ ವಸ್ತುಗಳ ನಿರ್ವಹಣೆ

3.ಕ್ರೀಡೆಗಳ ಮಹತ್ವ

**SECTION -D**

**ಪಠ್ಯಗಳ ಅಧ್ಯಯನ ( 28 ಅಂಕಗಳು)**

**XI. ಈ ಕೆಳಗಿನ ಪ್ರಶ್ನೆಗಳಿಗೆ ಎರಡು ವಾಕ್ಯಗಳಲ್ಲಿ ಉತ್ತರಿಸಿ. 2x4=8**

1.ಭಾರತದಲ್ಲಿ ಇತ್ತೀಚೆಗೆ ಯಾವ ಹುನ್ನಾರ ನಡೆದಿದೆ? ವಿದೇಶಗಳಲ್ಲಿ ನೀರಿಗಿಂತ

ಅಗ್ಗವಾಗಿ ಸಿಗುವುದೇನು?

2.ಪರ್ವತ ಹಿಮ ಯಾವ ಎತ್ತರಕ್ಕೆ ಎದ್ದುನಿಂತಿದೆ? ನಮ್ಮ ಧ್ವಜವನ್ನು ಎತ್ತಿ

ಹಿಡಿದವರು ಯಾರು?

3.ರಾವಣನು ವಟುವನ್ನು ಏಕೆ ಕರೆದನು?

4.ಲೇಖಕರಿಗೆ ವಿಮಾನ ಯಾನದ ಬಗ್ಗೆ ಭಯವಿಲ್ಲವೇಕೆ?

**XII. ಈ ಕೆಳಗಿನ ಪ್ರಶ್ನೆಗಳಿಗೆ 5-6 ವಾಕ್ಯಗಳಲ್ಲಿ ಉತ್ತರಿಸಿ. 3x2=6**

1.ಯಶೋಧರೆಯ ವಿಧಿಯ ಬಗ್ಗೆ ರಾಜನು ಏನೆಂದು ಹೇಳಿದನು?

2.ಬಡವ ಬಲ್ಲಿದ ನಾಗುವನು ಎಂಬುದಕ್ಕೆ ಕವಿ ನೀಡಿರುವ ನಿದರ್ಶನಗಳಾವುವು?

**XIII. ಸಂದರ್ಭ ಸಹಿತ ಸ್ವಾರಸ್ಯವನ್ನು ವಿವರಿಸಿ**. **3x2=6**

1. “ಬರ್ರೋ ಗುಡಿ ಸಿಕ್ಕಿತು, ಬರ್ರೋ ದೇವಾಲಯ ದೊರಕಿತು”

**ಅಥವಾ**

“ನಿದ್ದೆಯಲ್ಲಿ ಮುಳುಗಲಿನ್ನಾವ ಕನಸಿನ ಮೊಸಳೆ ಹಿಡಿಯುವುದೋ”

2.“ಖಗ ಮೃಗೋರ ಗಾಳಿಯೋ”

**ಅಥವಾ**

“ಕುಲಹೀನ ನೀನು ಪ್ರತಿಷ್ಠ ಸುಡು ಮತಿಹೀನ ನೀನು”

**XIV. ಈ ಕೆಳಗಿನ ಪ್ರಶ್ನೆಗಳಿಗೆ 8-10 ವಾಕ್ಯಗಳಲ್ಲಿ ಉತ್ತರಿಸಿ. 4x1=4**

1.ರಹೀಮನಿಗೆ ಮಗ್ಗದ ಬಗ್ಗೆ ದ್ವೇಷ ಉಂಟಾಗಲು ಕಾರಣವೇನು?

**ಅಥವಾ**

ಶತ್ರುಘ್ನಾದ್ಯರನ್ನು ಅರಣ್ಯಕನು ಸತ್ಕರಿಸಿದ ವಿಚಾರದಲ್ಲಿ ಮುದ್ದಣ ಮನೋರಮೆಯರ ಮಧ್ಯೆ ನಡೆದ ಸಂಭಾಷಣೆಯನ್ನು ನಿಮ್ಮ ಮಾತುಗಳಲ್ಲಿ ಬರೆಯಿರಿ.

**XV.ಈ ಕೆಳಗಿನ ಪ್ರಶ್ನೆಗಳಿಗೆ 8-10 ವಾಕ್ಯಗಳಲ್ಲಿ ಉತ್ತರಿಸಿ. 4x1=4**

1. ಗೆಳೆತನದ ಮಹತ್ವವನ್ನು ಕಣವಿ ಅವರು ಹೇಗೆ ತಿಳಿಸಿದ್ದಾರೆ?

**ಅಥವಾ**

ಶ್ರೀ ರಾಮನು ನರೆದಲಗ ಮತ್ತು ವ್ರಿಹಿಯನ್ನು ಸೆರೆಮನೆಗೆ ಹಾಕಲು ಕಾರಣವೇನು?

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*